b'\n_START_ARTICLE_\nFortau\n_START_PARAGRAPH_\nFortau er den delen av en bygate som er reservert fotgjengere. Bredden kan variere fra str\xc3\xb8k til str\xc3\xb8k og by/land, fra totalt frav\xc3\xa6rende og til mange meter._NEWLINE_Opprinnelig var gatene bare brede nok til at to hestevogner kunne m\xc3\xb8tes, mens fotgjengerne fikk klare seg som best de kunne. Etter hvert som branner og andre former for \xc3\xb8deleggelser gjorde det mulig, satte herskere og byplanleggere sitt preg p\xc3\xa5 gatene. Noen ble brede paradegater (avenyer) eller trekransede all\xc3\xa9er, andre ble begrenset til kj\xc3\xb8rebane(r) og fortau p\xc3\xa5 en eller begge sider.\n_START_SECTION_\nBestemmelser\n_START_PARAGRAPH_\nI dag er der regler, vedtatt av lokale styresmakter, som sier hvor mye fortausbredde det skal v\xc3\xa6re. Der det er bredde utover dette, vil en ofte finne ett eller flere bord og stoler som er knyttet til n\xc3\xa6rmeste serveringssted. Dette var ikke vanlig i Norge inntil for forholdsvis f\xc3\xa5 \xc3\xa5r siden, men helt vanlig i for eksempel middelhavslandene, hvor det italienske begrepet trattoria blir forst\xc3\xa5tt overalt._NEWLINE_Fortauene blir ogs\xc3\xa5 fors\xc3\xb8kt brukt til flyttbare reklameskilt, og utstilling og salg av varer p\xc3\xa5 utsiden av butikker. Mange av disse tiltakene er lite popul\xc3\xa6re hos blinde personer. Statens vegvesen har fjernet skilting fra fortau under henvisning til trafikksikkerheten.\n_START_SECTION_\nEtymologi\n_START_PARAGRAPH_\nOrdet \xc2\xabfortau\xc2\xbb er en omdannelse av det eldre ordet fort\xc3\xa5, der siste leddet er det foreldete ta (= fasttrampet plass, vei) som ogs\xc3\xa5 finnes i stedsnavnet T\xc3\xa5sen. \xc2\xabFortau\xc2\xbb betyr egentlig \xc2\xabforvei\xc2\xbb, veien foran huset._NEWLINE_Ordet har ogs\xc3\xa5 v\xc3\xa6rt tenkt beslektet med forte, den fasttrampete plassen foran danske bondeg\xc3\xa5rder. Forten kunne v\xc3\xa6re stor eller liten, kanskje bare en utvidelse av landsbygaten. I dag er den st\xc3\xb8rste og mest velbevarte fortebyen i Danmark Volsted  sentralt i Himmerland.'